D Limburg isch e Noofolger vu dr Alte Limburg, wu wyter eschtlig glägen isch. Di Nej Limburg isch wahrschyns im 11. Johrhundert vu dr Zähringer böue wore. Fir s Johr 1078 isch beleit, ass dr Bertold I. von Zähringen uf dr Limburg gwohnt het, s isch aber nit klar, eb des di Alt oder di Nej Limburg gsi isch. Di erscht sicher Nännig vu dr Neje Limburg in ere Urkund stammt vu anne 1215/21. Anne 1239 isch di Nej Limburg gnännt wore as „castrum de Limberch“.  Bsitzer sin no dr Zähringer d Grofe von Freiburg gsi, speter d Habsburger un vu 1498 bis 1590 d Grofe von Tübingen, derno isch si wider an d Habsbuger chuu. Eb dr Rudolf I. vo Habsburg wirkli uf dr Limburg uf Wält chuu isch, isch nit ganz sicher. Wänn d Limburg zersterrt woren isch, isch nit bekannt, aber anne 1701 wird si as vollständig gschlisse gschilderet. Im Zweite Wältchrieg isch si 1945 bumbardiert wore.